Κοτόπουλο ογκρατέν με φασολάκια
Τραγανά καλοκαιρινά φασολάκια και κοτόπουλο, σε μια συνταγή για κάθε μέρα, που στέκεται όμως τέλεια και στο κυριακάτικο γεύμα!
700 γρ. φιλέτο από στήθος κοτόπουλου, 700 γρ. φρέσκα φασολάκια, καθαρισμένα και κομμένα στη μέση, 700 ml φρέσκο γάλα, 80 γρ. αλεύρι για όλες τις χρήσεις, 2 αυγά, 50 γρ. βούτυρο αγελάδας, 1 κουτ. γλυκού μοσχοκάρυδο, τριμμένο, 200 γρ. ανάμεικτα κίτρινα τυριά της αρεσκείας μας, όπως γραβιέρα, κασέρι, τριμμένα, αλάτι, φρεσκοτριμμένο πιπέρι
Για το κοτόπουλο ογκρατέν με φασολάκια, αρχικά ρίχνουμε σε μια κατσαρόλα το κοτόπουλο και νερό τόσο που να το καλύπτει και βράζουμε σε δυνατή φωτιά για περίπου 15 λεπτά, ξαφρίζοντας όσο χρειάζεται.Το στραγγίζουμε και το κόβουμε σε κυβάκια. Παράλληλα, σε άφθονο αλατισμένο νερό που κοχλάζει βράζουμε τα φασολάκια για 10 λεπτά, ίσα να μαλακώσουν ελαφρώς.Τα σουρώνουμε και τα κρυώνουμε σε τρεχούμενο νερό. Τα στραγγίζουμε και τα ανακατεύουμε με το κοτόπουλο και αλατοπίπερο.Στον πολυκόφτη χτυπάμε τα αυγά με το αλεύρι και τα 200 ml από το γάλα μέχρι να αναμειχθούν.Αδειάζουμε το μείγμα σε κατσαρόλα, ρίχνουμε και το υπόλοιπο γάλα και τα ζεσταίνουμε σε χαμηλή φωτιά. Σιγοβράζουμε για 6-8 λεπτά, ανακατεύοντας με το σύρμα, μέχρι να σχηματιστεί μια λεία και αφράτη μπεσαμέλ.Αποσύρουμε, προσθέτουμε αλατοπίπερο, το μοσχοκάρυδο, το βούτυρο και τη μισή ποσότητα τυριών και ανακατεύουμε.Προθερμαίνουμε τον φούρνο στους 170°C στη λειτουργία του αέρα.Ρίχνουμε τα 2/3 της μπεσαμέλ στο μπολ με το κοτόπουλο και τα φασολάκια και τα ανακατεύουμε να αναμειχθούν.Αδειάζουμε το όλον σε μέτριο πυρέξ (25 x 25 εκ.) και στρώνουμε ομοιόμορφα. Καλύπτουμε με την υπόλοιπη μπεσαμέλ.Πασπαλίζουμε με τα υπόλοιπα τυριά και ψήνουμε για 20-25 λεπτά, μέχρι να ροδίσουν.
Αλεύρι (ζύμες),Αυγά,Γάλα,Γαλακτοκομικά,Κοτόπουλο,Τυρί,Φασολάκια